Ελλάδα: Όλες οι πολιτικές παρατάξεις καταδίκασαν την επίθεση εναντίον των βουλευτών Κανέλλη και Δούρου
η Εισαγγελία Πρωτοδικών εξέδωσε εντολή για την σύλληψη του βουλευτή της "Χρυσής Αυγής"
Σοκ στη κοινή γνώμη και οργή των πολιτικών κομμάτων προκάλεσε η βάρβαρη επίθεση του εκπροσώπου τύπου της Χρυσής Αυγής, Ηλία Κασιδιάρη, σε βάρος της Λιάνας Κανέλλη και της Ρένας Δούρου, κατά τη διάρκεια τηλεοπτικής εκπομπής. «Η βιαιοπραγία του εκπροσώπου της Χρυσής Αυγής σε βάρος της κ. Λιάνας Κανέλλη και της κ. Ρένας Δούρου προσβάλλει το δημοκρατικό αίσθημα του ελληνικού λαού», αναφέρει σε ανακοίνωσή της η Προεδρία της Δημοκρατίας. «Η Πολιτεία δεν έχει ανοχή σε φαινόμενα που παραβιάζουν τους κανόνες μιας δημοκρατικής πολιτείας και θίγουν το συλλογικό αξιακό μας υπόβαθρο», καταλήγει η ανακοίνωση. Ο πρόεδρος της Νέας Δημοκρατίας, Αντώνης Σαμαράς, καταδίκασε το γεγονός λέγοντας πως «η βία και η πρόκληση είναι φαινόμενα βαθιάς παρακμής». «Για απαράδεκτα φαινόμενα που γυρίζουν την Ελλάδα δεκαετίες πίσω» έκανε λόγο ο πρόεδρος του ΠΑΣΟΚ, Ευάγγελος Βενιζέλος. «Ο λαός πρέπει με την ψήφο του να οδηγήσει τη Χρυσή Αυγή στο εκλογικό περιθώριο που της αξίζει», τόνισε η Γενική Γραμματέας του ΚΚΕ, Αλέκα Παπαρήγα. «Είμαστε όλοι μας απέναντι σε αυτούς τους νεοναζιστές οι οποίοι αποκαλύφθηκαν πλέον και στις τηλεοπτικές κάμερες», σημείωσε ο πρόεδρος των Ανεξάρτητων Ελλήνων, Πάνος Καμμένος. «Ήρθε η ώρα να φύγουν από τη πολιτική ζωή της χώρας η Χρυσαυγίτες» δήλωσε ο πρόεδρος του Λαϊκού Ορθόδοξου Συναγερμού, Γιώργος Καρατζαφέρης, επιμένοντας πως «ο φασισμός δεν έχει πέραση στην Ελλάδα». «Η επίθεση του εκπροσώπου τύπου της Χρυσής Αυγής κατά της Ρένας Δούρου και της Λιάνας Κανέλλη έδειξε σε δημόσια θέα αυτό που ήταν ευρέως γνωστό. Το πραγματικό πρόσωπο αυτής της εγκληματικής οργάνωσης» σημειώνει σε ανακοίνωσή του ο ΣΥΡΙΖΑ. «Μετά τις επιθέσεις στους μετανάστες ήρθε η σειρά και των εκπροσώπων του ελληνικού λαού. Είναι ο δρόμος που ακολούθησαν τα τάγματα εφόδου του Χίτλερ», τονίζεται σε ανακοίνωση της Δημοκρατικής Αριστεράς. Η προϊσταμένη της Εισαγγελίας Πρωτοδικών, Ελένη Ράικου, εξέδωσε εντολή για την άμεση σύλληψη του Ηλία Κασιδιάρη, ο οποίος μετά την επίθεση του το σκασε, με την αυτόφωρη διαδικασία, για απρόκλητη και έμπρακτη εξύβριση, αλλά και για επικίνδυνη σωματική βλάβη. Να σημειωθεί ότι ο καταζητούμενος πλέον, εκπρόσωπος της Χρυσής Αυγής κατηγορείται ήδη για τα αδικήματα της απλής συνέργειας σε ληστεία, απρόσκλητη επικίνδυνη σωματική βλάβη, οπλοφορία και οπλοχρησία σε βάρος καθηγητή στον χώρο του Πανεπιστημίου Αθηνών στις 24.10.2007.